Simonds Farsons Cisk plc inawgura faċilità mill-aktar moderna u avvanzata għall-packaging tal-birra fil-birrerija tagħha fl-Imrieħel b'investiment ta' €27 miljun. Dan l-aktar investiment riċenti fil-faċilitajiet operattivi tagħha se jippermetti li Farsons tagħmel packaging ta' birer u xorb ieħor u b'hekk se jinfetħu orizzonti ġodda għall-futur. Din il-faċilità ġdida kienet inawgurata mill-Prim Ministru Dr Joseph Muscat, u wara sar it-tberik mill-Arċisqof Mons. Charles J. Scicluna. Iċ-Chairman tal-grupp, is-Sur Louis A. Farrugia, qal: "Din il-faċilità hi pass strateġiku importanti ieħor li jagħmilha possibbli għall-grupp li jwettaq il-viżjoni tiegħu: dik li jistabbilixxi ruħu bħala regional player fis-settur tax-xorb. Dan l-investiment qawwi qed iseħħ ftit wara l-investiment l-ieħor ta' €12.5 miljun fil-brewhouse il-ġdida, li tlestiet fl-2012 (brewhouse ma tfissirx birrerija, iżda dik il-parti tal-birrerija fejn tissajjar il-birra). Permezz tal-master plan tagħna għall-ippjanar fuq perjodu twil ta' żmien, aħna mmodernizzajna l-aktar assi operattivi importanti tagħna b'investiment ta' €135 miljun f'26 sena. Issa, Farsons tinsab f'qagħda tajba biex tibbenefika minn dawn l-investimenti għas-snin li ġejjin." "Barra minn hekk, għandna wkoll investiment fil-brands tagħna bl-ikkummissjonar ta' aġenzija internazzjonali tad-disinn biex tibdel kompletament il-livery tal-ippakkjar tal-prodotti tagħna, li issa huma ta' livell internazzjonali. Ilna għal numru ta' snin naħdmu wkoll fuq l-iżvilupp tan-negozju tal-esportazzjoni tagħna u anke f'dan il-qasam qed nagħmlu progress kostanti. Matul l-2015 esportajna l-ekwivalenti ta' 400 kontejner ta' 20 pied, filwaqt li l-għadd ta' swieq li nesportaw lejhom kompla jiżdied. Dawn issa jkopru 15-il pajjiż f'ħames kontinenti. B'mod ċar, dan l-investiment issa qed jagħtina l-abbiltà biex nestendu saħansitra aktar l-esportazzjoni tagħna, f'konformità mal-aspirazzjonijiet tan-negozju tagħna għall-futur. L-investimenti tagħna mhumiex biss fl-impjant, l-infrastruttura u l-brands tagħna, iżda wkoll fil-taħriġ mill-ġdid u t-titjib tal-ħiliet tal-impjegati tagħna. Huma l-impjegati ddedikati u leali tagħna li qed iwettqu l-viżjoni tagħna f'realtà u jgħinuna niksbu l-benefiċċji tal-investimenti tagħna, biex b'hekk Farsons tibqa' grupp totalment proprjetà ta' Maltin, immexxija minn Maltin li tbigħ prodotti Maltin kemm f'Malta kif ukoll fi swieq oħra," żied jgħid is-Sur Farrugia. Il-Kap Eżekuttiv tal-Grupp Farsons, is-Sur Norman Aquilina, qal li din il-faċilità għall-packaging tal-birra tkopri 4,500 metru kwadru, fuq tliet sulari, u tinkludi tliet linji ta' ppakkjar: tnejn għall-fliexken ritornabbli u mhux ritornabbli tal-ħġieġ, u linja oħra għall-ibbottiljar tal-bottijiet. Il-linji l-ġodda se jġibu magħhom aktar titjib fil-kwalità u l-produttività flimkien ma' żieda fl-effiċjenza permezz ta' awtomazzjoni, konsum aktar baxx ta' enerġija u t-tnaqqis tal-ilma. "Il-proġett irrikjeda kemm kompetenza fil-bini kif ukoll fit-teknika li kienu pprovduti minn kumpaniji Maltin u barranin ikkordinati mit-tim tal-proġett ta' Farsons. Dan tmexxa b'kapaċità mill-Kap Uffiċjal Operattiv ta' Farsons, l-Inġinier Ray Sciberras. Is-Sur Aquilina qal: "Farsons issa għandha l-kapaċità impressjonanti li tagħmel packaging ta' 30,000 flixkun u 40,000 bott kull siegħa, dejjem skont il-livelli għoljin Ewropej. Il-makkinarju kollu għall-ibbottiljar oriġina mill-Ewropa u mill-Istati Uniti, u wasal f'xejn inqas minn 90 kontejner. Il-faċilità għandha wkoll żewġ sulari għall-ħażna tal-materjali kollha tal-packaging, li joffrulna 57,000 metru kubu ta' spazju. L-istruttura u d-disinn ta' dan il-bini flimkien mat-tqassim tal-impjant tal-packaging inbnew b'mod li jiksbu l-aqwa effiċjenza li qed nimmiraw għaliha, filwaqt li jagħtuna wkoll dik il-flessibbiltà produttiva skont il-ħtiġijiet tal-packaging differenti li jkun hemm bżonn, u li jsir l-aqwa użu possibbli mill-kapaċità tal-ħażna." Filwaqt li l-grupp qed jiddedika aktar riżorsi għall-iżvilupp ta' prodotti ġodda, se jibqa' jsegwi mill-qrib u jaddatta skont l-aħħar tendenzi fil-konsum tax-xorb. Għall-futur, aħna se nibqgħu niffokaw fuq aktar innovazzjoni u fuq it-tkabbir tan-negozju tagħna fuq livell internazzjonali. Dan se jkompli jkun il-punt fokali tal-istrateġija tagħna għat-tkabbir. Illum għamilna pass importanti ħafna f'din id-direzzjoni," temm is-Sur Aquilina.